শান্তনু বিশ্বাস সঙ্গীতের সংগঠকও বটে। কেননা এ বিষয়ে তিনি গবেষণা করেন, প্রবন্ধও লেখেন। গীতিকার, সুরকার, কণ্ঠকার শান্তনু রবিন্দ্রনাথের মতন নিজের লেখা নাটকের কোনও একটি সিকোয়েন্সকে সহজবোধ্য অথবা আরও কমিউনিকেটিভ করার জন্য নিজের গানের ব্যবহার করেছেন। তিনি শিল্পের দায়ে বিশ্বাসী। আর সেজন্যেই গানের বাণী, সুর আর গায়কীতে তাঁর গভীর মনোযোগ। আজকের শিল্পীদের মধ্যে তা বিরল বললেই চলে। গানের গতানুগতিক ধারাকে ভেঙে নিত্য দিনের অতি সাধারণকে, খণ্ডচিত্র, বিষয় ও মেজাজকে যা আপাত আড়াল ও দূরান্বয়ী হলেও যার প্রভাব সমাজকে শুভমুখী করে তোলে তা-ই তিনি পথ থেকে কুড়িয়ে গানে বেঁধেছেন। কবীর সুমনের কাছেও ঋণ শিকার করতে তিনি ভুলে যাননি। ফলে তাঁর গান শ্রোতাকে এক অখণ্ড প্রণোদনায় পৌঁছে দেয়।